KIRJALLINEN KYSYMYS E-1539/02

esittäjä(t): Glenys Kinnock (PSE) komissiolle

(3. kesäkuuta 2002)

Aihe: Laiton puun tuonti

Voiko komissio selventää, mitä säännöksiä on tällä haavaa olemassa laittoman puun tuonnin estämiseksi EU:hun?

Aikooko komissio ehdottaa uusia lainsäädäntötoimia EU:hun suuntautuvan laittoman puun tuonnin torjumiseksi, ja jos vastaus on myönteinen, mikä on komission kaavailema aikataulu kyseisille uusille ehdotuksille?

Pascal Lamyn komission puolesta antama vastaus

(9. heinäkuuta 2002)

Ainoat voimassa olevat säännökset, joilla estetään laittomasti kaadetun puun tuonti yhteisöön, sisältyvät asetuksiin, joilla pannaan täytäntöön villieläimistön ja -kasviston uhanalaisten lajien kansainvälistä kauppaa koskeva yleissopimus (CITES). CITES-sopimuksen määräykset pannaan yhteisössä täytäntöön luonnonvaraisten eläinten ja kasvien suojelusta niiden kauppaa sääntelemällä 9. joulukuuta 1996 annetulla neuvoston asetuksella (EY) N:o 338/97(1) ja luonnonvaraisten eläinten ja kasvien suojelemisesta niiden kauppaa sääntelemällä annetun neuvoston asetuksen (EY) N:o 338/97 soveltamista koskevista yksityiskohtaisista säännöistä 30. elokuuta 2001 annetulla komission asetuksella (EY) N:o 1808/2001(2). Neuvoston asetuksessa (EY) N:o 338/97 säädetään yleissopimusta tiukemmista säännöistä, ja sen liitteissä lueteltujen lajien tuonti yhteisöön on sallittua ainoastaan sillä edellytyksellä, että vaadittavat asiakirjat (tuontiluvat liitteissä A ja B luetelluilta lajeilta ja tuonti-ilmoitus sekä täydentävät asiakirjat liitteissä C ja D luetelluilta lajeilta) esitetään yhteisön tulotullitoimipaikassa. Kyseisissä liitteissä on lueteltu useita puulajeja, muun muassa Pericopsis elata (afrormosia), Guaiacum officinale (guajakkipuu), Gonystylus macrophyllum (ramin) ja Swietenia macrophylla (amerikanmahonkipuu).

Komission neuvostolle ja Euroopan parlamentille(3) osoittaman tiedonannon mukaan yhteisössä kehitetään vuoden 2002 loppuun mennessä metsälain täytäntöönpanoa,

hallintotapoja ja kauppaa koskeva Euroopan unionin toimintasuunnitelma ja torjutaan metsien laitonta hakkaamista ja siihen liittyvää laitonta kauppaa sekä vahvistetaan kansainvälistä yhteistyötä metsälain rikkomiseen ja metsärikoksiin puuttumiseksi.

Komissio on toiminut tavoitteen saavuttamiseksi syyskuusta 2001. Huhtikuussa 2002 se järjesti workshopin, johon kutsuttiin laaja joukko asianosaisia ja muita kiinnostuneita (asiantuntijoita jäsenvaltioista, muista tärkeistä puun tuottaja- ja tuojamaista, kuten Kiinasta, Japanista, Yhdysvalloista, Kanadasta, Indonesiasta ja Ghanasta, kansalaisjärjestöistä ja metsäalan yrityksistä). Läsnäolijat pääsivät yksimielisyyteen puuntuotannon laillisuuden toteamisesta ja tarkastamisesta, mikä voisi edesauttaa ehdotusten tekemistä muun muassa seuraavissa kysymyksissä: laillisuusasiakirja yhteisöön tuontia varten, pankeilta, vientiluottolaitoksilta ja muilta rahoituslaitoksilta vaadittava huolellisuus, julkisten hankintasopimusten asianmukaisuus sekä muut asiat, jotka liittyvät puutuotteiden yhteisöön suuntautuvaan hankintaan.

Workshopin jatkona komissio laatii parhaillaan metsälain täytäntöönpanoa, hallintotapoja ja kauppaa (FLEGT) koskevaa toimintasuunnitelmaa, joka kattaa kaikki näkökohdat. Yhteistyöohjelmien laatiminen yhdessä puuta tuottavien kehitysmaiden kanssa tulee olemaan olennainen osa tätä suunnitelmaa.

Komissio esittää FLEGT-toimintasuunnitelman tämän vuoden loppuun mennessä. Siihen pitäisi sisältyä ehdotuksia sellaisen uuden yhteisön lainsäädännön käyttöön ottamiseksi, jolla kielletään laittomasti hankitun puutavaran ja -tuotteiden tuonti yhteisöön. Uuden lainsäädännön käyttöönottoaikataulu riippuu kaikkien asianosaisten ja muiden kiinnostuneiden sekä erityisesti parlamentin ja neuvostossa kokoontuvien jäsenvaltioiden tuesta.

(1) EYVL L 61, 3.3.1997.

(2) EYVL L 250, 19.9.2001.

(3) KOM(2002) 82, lopullinen.